Estadio Akron

Estadio Akron, aiemmin nimeltään Estadio Omnilife ja Estadio Chivas on monikäyttöstadion Zapopanissa lähellä Guadalajaraa, Meksikossa, ja sitä käytetään pääasiassa jalkapallo-otteluihin. Se on Liga MX -seura CD Guadalajaran kotistadion. Sen kapasiteetti on 48 000. Stadion vihittiin käyttöön vuonna 2010. Arkkitehtuuri Estadio Akronin suunnittelityötä johtivat ranskalaiset Jean-Marie Massaud ja Daniel Pouzet. He suunnittelivat rakennuksen muistuttamaan purkautuvaa tulivuorta. Stadion vaikuttaa nousevan suoraan maasta, sillä sitä ympäröi keinotekoinen ruohopenger, jonka yläpuolella on vain katsomon ylin kehä sekä kattorakennelmat. Penkereellä on noin 70 000 neliömetriä luonnonnurmea. Stadion on osittain maanpinnan alapuolella, sillä kenttä on 11 metriä luonnollisen pintatason alapuolella. Paikalta kaivettua maata käytettiin stadionia kiertävän maavallin rakentamiseen. Suunnitelman tarkoituksena oli luoda maisema monumentaalisen rakennelman sijaan, ja nurmi saa vetensä katolta kerätystä sadevedestä. Stadionin katto on rakennettu kevyestä materiaalista, ja se vaikuttaa leijuvan vihreän kummun yläpuolella. Historia CD Guadalajara pelasi pitkään Guadalajarassa sijaitsevassa Estadio Jaliscossa, joka oli avattu jo vuonna 1960. Liikemies Jorge Vergara osti 2002 osake-enemmistön seurasta ja alkoi heti kritisoida vanhan stadionin olosuhteita. Yrityksille suunnatut tilat sekä kaupalliset alueet olivat pienet, ja parkkipaikkoja oli lähinnä ympäröivien katujen varsilla. CD Guadalajara ilmoitti 2003 haluavansa rakentaa uuden stadionin Zapopanin kuntaan, johon Guadalajaran kaupunkialue oli jo levittäytynyt. Uuden stadionin rakennustyöt aloitettiin 2007, ja se oli valmis 2010. Rakennustyöt maksoivat kaikkiaan 200 miljoonaa Yhdysvaltain dollaria. Stadion tunnettiin alkujaan nimellä Estadio Omnilife, ja sen ensimmäinen ottelu oli 30. heinäkuuta 2010 ystävyysottelu CD Guadalajaran ja Manchester Unitedin välillä. Stadion nimettiin vuonna 2016 uudelleen Estadio Chivasiksi, ja seuraavana vuonna se sai sponsorikseen moottoriöljy-yhtiö Akronin. Stadionilla on järjestetty vuoden 2011 Pan-Amerikan kisojen avajaiset ja päättäjäiset. Siellä järjestettiin myös 2023 raskaan keskisarjan maailmanmestaruusottelu Canelo Álvarezin ja John Ryderin välillä. Stadionin tekonurmi aiheutti suurta kiistaa ja sai osakseen kritiikkiä monilta tunnetuilta pelaajilta. Toukokuussa 2012 ilmoitettiin, että stadionin tekonurmi korvataan luonnonnurmella.. Se on yksi vuoden vuoden 2026 jalkapallon maailmanmestaruuskilpailujen lohkovaiheen pelipaikoista. Fifan sääntöjen takia stadionia kutsutaan MM-turnauksessa sponsorinimen sijaan nimellä Estadio Guadalajara. Lisäksi se toimi isäntänä A-polun otteluille vuoden 2026 jalkapallon maailmanmestaruuskilpailujen kansainvälisissä jatkokarsinnoissa. Lähteet